Hy stap ons tegemoet | Netwerk24
Deur Stephan Joubert 14 September 2018 00:01
Vandag is regtig nie al wat oor is nie. Dis nie fluit-fluit en ons storie is vir altyd uit wanneer vandag verby is nie.
Môre wag nog op ons. Môre is anders. Môre wink ons nader. Die Here stap ons van daar af tegemoet. Vanuit sy nuwe môre kom Hy na ons toe met genade en nuwe lewe. Jesus, wat die sleutels van die dood en die doderyk in sy hande vashou, kom na ons toe vanuit 'n plek van hoop.
Hy nooi ons wat vandag leef saam na sy soort lewe en na sy nuwe toekoms toe. As ons ons hand in syne plaas en gelowig begin saamstap, is vandag skielik nie meer uitsigloos en donker nie. Of wanhoop-bestrooid nie.
Jesus staan vierkant in die pad van 'n slegte afloop van vandag. Hy weier dat chaos en hooploosheid enige sê het in sy nabyheid. Hy verander die begin, die verloop en die slot van elke lewensverhaal.